Vindmølleindustrien får et økonomisk boost fra Siemens på i alt 1 milliard kroner i Danmark, og det kommer også vindmøllefabrikken i Aalborg til gode. På den nordjyske fabrik bliver der opført en ny produktionshal på 6000 kvadratmeter. Samtidig bliver der startet et nyt vingetestcenter. Siemens har tidligere testet vinger i Brande, men i Aalborg får firmaet mulighed for at teste endnu større vinger til møllerne. - Investeringerne i vores nye R&D-centre i Brande og Aalborg vil styrke vores i forvejen førende position inden for vindmølleteknologi, siger Henrik Stiesdal, der er teknologichef i Siemens Wind Power. - Investeringen i de nye R&D-testcentre vil gøre os i stand til grundigt at undersøge og kontrollere nye produkter og løsninger, før de gennemføres i marken. Dette vil hjælpe os med at sikre, at vi fastholder vores gode resultater med pålidelighed for den næste generation af store vindmøller, fortsætter teknologichefen.

Referat:
Siemens udvider sin forretning indenfor vindmølleindustrien i Danmark. I Aalborg betyder det nye produktionsfaciliteter og et vingetestcenter.